
ΔΕΛΤΙΟ ΤΥΠΟΥ

ΑΠΟΤΕΛΕΣΜΑΤΑ Α’ ΕΞΑΜΗΝΟΥ 2011
Η ΕΛΙΝΟΙΛ ΕΛΛΗΝΙΚΗ ΕΤΑΙΡΙΑ ΠΕΤΡΕΛΑΙΩΝ ΑΕ ανακοίνωσε τα αποτελέσματα του πρώτου εξαμήνου 2011 βάσει των Διεθνών Προτύπων Χρηματοοικονομικής Αναφοράς (ΔΠΧA). 
Η σημαντική μείωση των πωλήσεων στο σύνολο της ελληνικής εσωτερικής αγοράς κατά 5,5% συνέβαλε ώστε οι πωλήσεις της ΕΛΙΝΟΙΛ να παρουσιάσουν μείωση της τάξεως του 4,4%, ενώ ο ενοποιημένος κύκλος εργασιών στο πρώτο εξάμηνο του 2011 ανήλθε σε €395,9 εκατ. έναντι € 398,0 εκατ. το πρώτο εξάμηνο του 2010, καταγράφοντας μικρή μείωση. 
Τα μικτά κέρδη του ομίλου ανήλθαν σε € 19,8 εκατ. έναντι € 22,9 εκατ. το πρώτο εξάμηνο του 2010 και τα κέρδη προ φόρων, χρηματοοικονομικών αποτελεσμάτων και αποσβέσεων (EBITDA) ανήλθαν σε € 2,5 εκατ. έναντι € 3,2 εκατ. το αντίστοιχο εξάμηνο του 2010. Αντίστοιχα τα ενοποιημένα προ φόρων αποτελέσματα του ομίλου (EBT) ανήλθαν σε ζημία €0,7 εκατ. έναντι κέρδους € 1,0 εκατ. ενώ τα ενοποιημένα αποτελέσματα μετά από φόρους και δικαιώματα μειοψηφίας (EATAM) ανήλθαν σε ζημία € 0,6 εκατ. έναντι κέρδους € 0,7 εκατ. Όσον αφορά στη μητρική εταιρία ΕΛΙΝΟΙΛ Α.Ε., τα κέρδη προ φόρων, χρηματοοικονομικών αποτελεσμάτων και αποσβέσεων (EBITDA) ανήλθαν σε € 3,5 εκατ. μειωμένα κατά 9,9% σε σχέση με το αντίστοιχο εξάμηνο του 2010, τα κέρδη προ φόρων σε € 62 χιλ. έναντι € 1,14 εκατ. το αντίστοιχο εξάμηνο του 2010 και τα κέρδη μετά από φόρους και δικαιώματα μειοψηφίας (EATAM) ήταν οριακά αρνητικά έναντι κέρδους € 0,7 εκατ.. 
Τα αποτελέσματα εξαμήνου του ομίλου έχουν επηρεασθεί τόσο σε επίπεδο μητρικής ως συνέπεια της σημαντικής μείωσης της ζήτησης για πετρελαιοειδή, όσο και στις θυγατρικές όπου οι προοπτικές δραστηριοποίησης της ΕΛΙΝ ΤΕΧΝΙΚΗ Α.Τ.Ε. περιορίζονται από την περαιτέρω συρρίκνωση της οικοδομικής δραστηριότητας και την γενικότερη εξαιρετικά δύσκολη κατάσταση στην οποία βρίσκεται ο εγχώριος κατασκευαστικός κλάδος, ενώ τα αποτελέσματα της ΕΛΙΝ Ν.Ε. αφενός επηρεάστηκαν από τη πτώση στη ζήτηση για μεταφορά καυσίμων, αφετέρου επιβαρύνθηκαν με έξοδα που σχετίζονται με τον προγραμματισμένο δεξαμενισμό (special dry docking) των δύο μεγάλων δεξαμενόπλοιων. Ασφαλώς, στη διαμόρφωση του τελικού αποτελέσματος βάρυνε ιδιαίτερα και η πολύ μεγάλη αύξηση του κόστους δανεισμού, απόρροια της κρίσης στο εγχώριο χρηματοπιστωτικό σύστημα 
Μέσα στο σημερινό, ιδιαίτερα δύσκολο επιχειρησιακό περιβάλλον, η ΕΛΙΝΟΙΛ αξιοποιώντας το δυναμικό της, την ισχυρή της κεφαλαιακή της επάρκεια και τις άρτιες υποδομές της, παραμένει σταθερά προσηλωμένη στην στρατηγική της για επιλεκτική και στοχευμένη ανάπτυξη, δίνοντας βάρος στις υγιείς συνεργασίες και προσοχή στην διασφάλιση των εσόδων της. Επιπρόσθετα, οι επεκτάσεις που ολοκληρώθηκαν πρόσφατα στην εγκατάσταση καυσίμων του Πόρτο Λάγους και βρίσκονται σε εξέλιξη στην εγκατάσταση καυσίμων Ασπροπύργου, αποτελούν τις πιο πρόσφατες κινήσεις στο επενδυτικό πλάνο της εταιρίας το οποίο στοχεύει στην ενίσχυση της δυνατότητας της για άμεση και ποιοτική εξυπηρέτηση των πελατών της. Παράλληλα, η ΕΛΙΝΟΙΛ έχει ήδη ολοκληρώσει ή δρομολογήσει για άμεση υλοποίηση όλες τις απαραίτητες ενέργειες ώστε να απορροφηθούν οι όποιες αρνητικές συνέπειες του α’ εξαμήνου αλλά και να διασφαλιστούν  οι προϋποθέσεις ώστε η πορεία της εταιρίας για το τρέχον έτος να ολοκληρωθεί θετικά. 

Σημείωση: Τα «Στοιχεία και Πληροφορίες» της περιόδου 1/1/2011 – 30/6/2011 της ΕΛINΟΙΛ Α.Ε. δημοσιεύτηκαν την Τρίτη 30 Αυγούστου 2011 και μαζί με την Εξαμηνιαία Οικονομική Έκθεση της ίδιας περιόδου είναι διαθέσιμα στην ιστοσελίδα της εταιρείας στο διαδίκτυο: www.elin.gr καθώς και στο Χρηματιστήριο Αθηνών www.athex.gr από την ίδια ημερομηνία.

Κηφισιά, 31 Αυγούστου 2011

